臘日遊孤山訪惠勤惠思二僧
作者：蘇軾
朝代：宋

paragraphs: 天欲雪，雲滿湖，樓臺明滅山有無。
水清石出魚可數，林深無人鳥相呼。
臘日不歸對妻孥，名尋道人實自娛。
道人之居在何許，寶雲山前路盤紆。
孤山孤絕誰肯廬，道人有道山不孤。
紙窗竹屋深自暖，擁褐坐睡依團蒲。
天寒路遠愁僕夫，整駕催歸及未晡。
出山迴望雲木合，但見野鶻盤浮圖。
茲遊淡薄歡有餘，到家恍如夢蘧蘧。
作詩火急追亡逋，清景一失後難摹。